తీన్మార్ దరువుకు రాహుల్ స్...
సల్మాన్‌ ఖాన్‌ సోదరుడు, నిర్మాత అర్బాజ్‌ ఖాన్‌ (50).. ఐపీఎల్‌ మ్యాచ్‌ల్లో బెట్టింగ్‌కు పాల్పడినట్లు ఒప్పుకున్నాడు. శనివారం (జూన్ 2) మహారాష్ట్రలోని థానే పోలీసుల ఎదుట విచారణకు హాజరైన అర్బాజ్ తన నేరాన్ని అంగీకరించాడు. ఐపీఎల్‌ బెట్టింగ్‌ కేసుకు సంబంధించిన విచారణకు హాజరు కావాల్సిందిగా అర్బాజ్‌కు పోలీసులు శుక్రవారం సమన్లు జారీ చేసిన విషయం తెలిసిందే. ఈ నేపథ్యంలో శనివారం ఉదయం విచారణకు హాజరైన అర్బాజ్‌ను అధికారులు సుమారు 3 గంటల పాటు ప్రశ్నించారు. ఈ కేసులో ఇంతకుముందే అరెస్టైన బుకీ సోను జలాన్‌తో కలిపి అర్బాజ్‌ను విచారించారు.
విచారణలో అర్బాజ్ సంచలన విషయాలను వెల్లడించాడు. గత ఆరేళ్ల నుంచి బుకీ సోను, అర్బాన్‌ ఖాన్‌ ఒకరికొకరు తెలుసని విచారణలో వెల్లడైంది. సోను, అర్బాజ్‌ మధ్య జరిగిన చాటింగ్‌ సమాచారం, బుకీలతో కలిసి వీరిద్దరూ దిగిన ఫోటోలను పోలీసులు ఇంతకుముందే సేకరించినట్లు సమాచారం.
బాలీవుడ్ స్టార్‌ హీరో సల్మాన్‌ ఖాన్‌ సోదరుడైన అర్బాజ్‌.. ఐపీఎల్‌ బెట్టింగ్‌లలో రూ.3 కోట్ల దాకా నష్టపోయినట్లు విచారణలో వెల్లడించాడు. గత ఐపీఎల్‌ సీజన్‌తో బెట్టింగ్‌ ద్వారా రూ.2.75 కోట్లు పొగొట్టుకున్నట్లు అర్బాజ్‌ చెప్పినట్లు సమాచారం. బుకీలతో సంబంధాలపై తొలుత బుకాయించిన అర్బాజ్‌ ఖాన్‌.. జలన్‌ బెదిరిస్తూ చేసిన ఛాటింగ్‌ చూపించే సరికి పోలీసులకు అసలు విషయం వెల్లడించినట్లు తెలుస్తోంది.
2008లో భారత క్రికెట్‌ను, బాలీవుడ్‌ను కుదిపేసిన బెట్టింగ్‌ కేసు దర్యాప్తు చేపట్టిన ముంబై పోలీసులు, దర్యాప్తులో భాగంగా హైప్రొఫైల్‌ బుకీ జలన్‌తో పాటు మరో ముగ్గురిని ఈ ఏడాది మే 15న థానే పోలీసుల తోడ్పాడుతో అరెస్ట్‌ చేశారు. వీరిని విచారించగా విస్మయానికి గురి చేసే విషయాలు వెలుగులోకి వచ్చాయి. గతంలో జరిగిన సీజన్‌లలోనూ జరిగిన బెట్టింగ్‌ వ్యవహారాలతో పాటు ఈ సీజన్‌లో చేతులు మారిన కోట్ల రూపాయల వివరాలు బయటపడ్డాయి. ఇందులో భాగస్వాములైన ప్రముఖులతో పాటు 100 మంది బుకీల పేర్లను జలన్‌ తన డైరీలో రాసి పెట్టుకున్నాడు.
ఐపీఎల్‌-2018లోనూ వేల కోట్ల బెట్టింగ్‌ జరిగిందని, పారిశ్రామిక వేత్తలు, బాలీవుడ్‌ తారలు ఇందులో పాల్గొన్నారని విచారణలో సోనూ వెల్లడించాడు. దుబాయ్‌లోని ఓ హోటల్‌లో ఈ వ్యవహారం నడిచిందని, బాలీవుడ్‌ సెలబ్రిటీల స్వయంగా హాజరై బుకీలతో మంతనాలు నడిపినట్లు జలన్‌ తెలిపాడు. పోలీసులు వీరందరినీ విచారిస్తారా.. లేదా అనే అంశం పట్ల సర్వత్రా ఆసక్తి నెలకొంది.
In Videos: ఐపీఎల్ బెట్టింగ్: ఒప్పుకున్న అర్బాజ్ ఖాన్
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.